
25.04.2019

Handlingsplan mot mobbing i barnehagen

Saltdal barnehager



MC900232899[1]MC900232599[1]MC900232522[1]

Vedtatt i kommunestyret sak 15/19

Innhold

[1. Innledning 2](#_Toc3806842)

[2. Hva er mobbing i barnehagen? 2](#_Toc3806843)

[3. Handlingsplan for forebygging av mobbing i barnehagen 3](#_Toc3806844)

[4. Det er de voksne som har ansvaret 4](#_Toc3806845)

[5. Voksne kan også mobbe eller opptre krenkende 4](#_Toc3806846)

[6. Voksne som gode rollemodeller i barnehagen 5](#_Toc3806847)

[7. Sosial kompetanse 5](#_Toc3806848)

[8. Foreldresamarbeid 6](#_Toc3806849)

9. Tverrfaglig samarbeid......................................................................................................................6

# Innledning

Barnehageloven sier at «barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for felleskap og vennskap.» (Barnehagelovens § 1 Formål)

Barnehagen skal fremme demokrati og likestilling og motarbeide all form for diskriminering. Rammeplan for barnehagens innhold og oppgaver (2017) påpeker at i barnehagen skal barna få oppleve seg selv som verdifulle, få venner og bidra til sosialt fellesskap.

I følge FNs Barnekonvensjon har barn og unge rett til utvikling, medvirkning, ikke-diskriminering, omsorg, beskyttelse og selvrealisering. Alle barn og unge har rett til et oppvekstmiljø og læringsmiljø uten mobbing. Mobbing svekker disse rettighetene.

De siste årene har det vært økt fokus på mobbing i barnehagene. Bruk av ordet «mobbing» i forhold til barn under skolepliktig alder har møtt motstand, men er nå et innarbeidet begrep også i barnehagen. Forskningsrapporten «Hele barnet – hele løpet» (2015) fastslår at mobbing foregår i barnehagen. Samtidig viser det seg at barn som blir mobbet og utestengt fra lek opplever liten støtte fra de voksne i barnehagen.

# Hva er mobbing i barnehagen?

Begrepet mobbing defineres på ulike måter. I følge Utdanningsdirektoratet (2016) dreier den generelle debatten i dag seg om innholdet i begrepet mobbing. Vi har valgt å forholde oss til følgende definisjon:

«Mobbing i barnehagen er handlinger fra voksne og /eller andre barn som krenker barnets opplevelse av å høre til og være en betydningsfull person for fellesskapet» (Lund, 2015)

Med krenkelser mener vi ord eller handlinger begått av barn eller voksne, som oppleves som negative eller sårende av andre. Krenkende atferd er uavhengig av intensjonen bak.

Mobbing blant små barn forebygges ved at voksne er oppmerksomme på det enkelte barns trygghet, trivsel og samspill i barnegruppa.

Mobbing i barnehagen kan skje på mange måter. Det kan være handlinger fra voksne eller andre barn som gjør at barnet ikke føler at det hører til eller er viktig for felleskapet. Det kan være at barnet blir holdt utenfor i leken, eller aldri får leie eller sitte ved siden av noen.

Økt fokus på utestenging og mobbing i barnehage vil kunne føre til at det er færre som mobber og blir mobbet. Barnehagen skal arbeide forebyggende mot mobbing med å arbeide med sosial kompetanse, vennskap og et godt psykososialt læringsmiljø. Personalet skal kunne se kjennetegn på ulike former for mobbing og iverksette tiltak når det er nødvendig. Rutine for forebygging av mobbing skal være kjent for alle ansatte, og dersom mobbing oppstår skal tiltaksplan iverksettes.

# Handlingsplan for forebygging av mobbing i barnehagen

Handlingsplanen skal gi kunnskap om mobbing og sette fokus på forebyggende arbeid i barnehagen. Planen skal bidra til at mobbing avdekkes og sikre at barnehagen har rutiner for håndtering av mobbing. Planens vedlegg inneholder rutinebeskrivelser og dokumenter for videre arbeid i barnehagen. Dersom mobbing skjer skal tiltak tilpasses den enkelte mobbesaken i barnehagen.

Vi arbeider ut fra at i våre barnehager skal hvert enkelt barn erfare og oppleve seg som verdifull, respektert og anerkjent av andre barn og voksne.

Mobbing påvirker barnets opplevelse av seg selv, av andre og av relasjoner. Daglig fokus på lekende læring, samspill og mestring skal gi barna grunnlag til å utvikle seg på en god måte i et fellesskap. Barnehagen skal være et trygt og godt sted å være for alle barn.

**HOS OSS SKAL ALLE FÅ MULIGHETEN TIL Å BLI DEN BESTE UTGAVEN AV SEG SELV**

MC900232899[1] MC900232599[1] MC900232522[1]

Mobbing i barnehagen er i stor grad relatert til utestengelse fra lek. Barn som blir utestengt fra lek er gjerne barn som mangler lekekompetanse, barn med dårlig språkkompetanse, og barn som blir oversett og negativt definert av de ansatte i barnehager. Fokus på lek, språk og relasjoner er dermed noe av det viktigste vi kan arbeide med i barnehagen for å forebygge mobbing.

# Det er de voksne som har ansvaret

«Arbeid med mobbing handler først og fremst om den tydelige voksne med et varmt hjerte og et klart hode!» (Lund, 2014).

Rammeplanen fastslår at personalet ***skal:***

* Støtte barn i å sette egne grenser, respektere andres grenser og finne løsninger i konfliktsituasjoner.
* Forebygge og stoppe diskriminering, mobbing og krenkelser og hindre uheldige samspillsmønstre.

Barn er avhengig av å ha voksne som er tilstede og er observante. Personalet må reflektere og kommunisere rundt mobbing i barnehagen og tema må være på dagsorden jevnlig. Refleksjon rundt de voksnes tilstedeværelse og organisering av barnehagedagen er viktig.

Små barn som har en begynnende mobbeatferd har økt risiko for å fortsette med dette videre i livet. Voksne har ansvar for å lede barn inn på gode spor og de voksnes holdning til mobbing har svært stor betydning.

De voksne skal støtte og styrke barn som blir utsatt for mobbing, men de skal også ivareta barn som mobber og utfører negative handlinger. Disse barna skal også inkluderes og hjelpes inn i fellesskapet, få venner, være venn, leke og delta i aktiviteter på lik linje med andre barn. Det er de voksne som har ansvar for at mobbing ikke fører til utestenging og stigmatisering av barn som har utført negative handlinger.

Aktiv deltakelse i barns lek og hverdag vil gi innblikk i barnas verden, og fokuset flyttes fra å være kontrollerende til å bli en observerende deltaker. Mobbing i barnehagen stoppes av aktivt deltakende og tilstedeværende voksne som griper inn.

# Voksne kan også mobbe eller opptre krenkende

Voksnes holdninger, kunnskaper og ferdigheter til å møte og forstå barn har stor betydning. Barns opplevelse av hvordan de blir møtt, sett og respektert av sine omgivelser har betydning både i et her - og nå-perspektiv og et framtidsperspektiv. Kunnskap og bevissthet rundt egen væremåte og rollemodellfunksjon er viktig. Barn kan oppleve forskjellsbehandling i måten den voksne møter dem på, snakker med dem og inkluderer dem i aktiviteter.

Bruk av ord, kallenavn eller kalle barn dumme ting er eksempler på verbal mobbing. Bruk av ironi eller latterliggjøring skader barns selvbilde og kan gjøre barnehagedagen utrygg og utrivelig for den enkelte.

Måten vi velger å snakke med og til barn på, har derfor stor betydning for hvordan de oppfatter seg selv i samspill med sine omgivelser. Dette er erfaringer som de tar med seg og bruker i den videre formingen av sitt eget bilde av seg selv.

«Barn ser, hører og legger merke til mer enn voksne av og til regner med. Personalet må derfor være spesielt bevisst på hva de sier, og hvordan de snakker til hverandre og sammen når barn er i nærheten. Gode rollemodeller snakker ikke nedsettende til eller om hverandre, verken barn, foreldre eller kollegaer.» (Utdanningsdirektoratet, 2012)

# Voksne som gode rollemodeller i barnehagen

De voksne har ansvar for å skape en trygg og god arena for lek og læring i barnehagen der det er lov å prøve og feile uten å bli behandlet på en dårlig måte.

*Aktive og anerkjennende voksne*

I Saltdal barnehager har vi aktive voksne som ser hvert enkelt barn, tar seg tid til å lytte, bryr seg og gir omsorg. De er bevisste formidlere av våre verdier, holdninger og kunnskap i møte med hvert enkelt barn og barnegrupper. Alle barn skal bli møtt med anerkjennelse og en opplevelse av å bli tatt på alvor.

*Leken*

Barnehagen skal ivareta barnas behov for lek. Vi skal ha klare mål for leken, og de voksne skal ha kompetanse om lek, være bevisst sin voksenrolle og opptre slik at det alltid er barna og deres lek som er i fokus. De skal til enhver tid være tilstede, observere og vurdere behovet for egen deltakelse.

*Raus og tydelig*

Rause og tydelige voksne er en viktig forutsetning for å skape et varmt og inkluderende sosialt miljø hvor barna er aktive deltakere. Personalet skal være tydelig i forhold til grenser og hva som ansees som akseptabel atferd relatert til nulltoleranse mot mobbing.

*Varme mennesker – faglig best*

Voksne som er anerkjennende, tydelige og bevisst sine handlinger er gode rollemodeller. De bidrar til at barna får tro på seg selv, og rom til å vokse og utvikle seg til å bli den beste utgaven av seg selv.

# Sosial kompetanse

Rammeplanen tydeliggjør sosial kompetanse som en omfattende og svært viktig del av barnehagens innhold og oppgaver. Tidlige erfaringer med jevnaldrende har stor betydning for barns samspillsferdigheter og gjør barnehagen til en viktig arena for sosial utvikling, læring og etablering av vennskap. De voksne må lære barna gode mestringsstrategier, og støtte barna når relasjoner utfordres. Barn trenger voksne som hjelper dem med å regulere og korrigere atferd slik at ikke inn agerende eller utagerende atferd blir et mønster. Barnehagen er en viktig arena for arbeidet med å forebygge mobbing.

*Leken*

Lek og vennskapsrelasjoner er viktig for barnas trivsel og forebygger mobbing i barnehagen. Leken er nødvendig i menneskets liv og barnets læringsform er leken. Lek og vennskap, og opplevelsen av å være en del av et fellesskap er viktig for alle barn. Vennskapsforhold kan være en beskyttende faktor i forhold til mobbing, og det er derfor viktig å ha fokus på lek og vennerelasjoner. For å forstå mobbing i barnehagen, og iverksette tiltak i det forebyggende arbeidet, må personalet ha kunnskap om lek og vennskap.

# Foreldresamarbeid

Barnehagen ønsker er nært samarbeid med og god dialog med foreldrene. Dersom barnehagen får mistanke om at det forekommer utestenging og mobbing i barnehagen skal foreldrene involveres. Det er også viktig at foreldre melder fra til barnehagen dersom de opplever utestengelse og mobbing av barn. Barnehagen og barnets hjem har et felles ansvar for å forebygge mobbing. Det må være en lav terskel for å melde fra til barnehagen dersom foreldre opplever endret atferd eller mistrivsel hos barnet.

**Dette kan foreldre forvente fra barnehagene i Saltdal:**

* God kommunikasjon blant personalet.
* Foreldrene får informasjon om hvordan barnehagen arbeider for å forebygge mobbing
* Sosial kompetanse blir tatt opp i foreldresamtalene.
* Foreldrene blir møtt og tatt på alvor dersom de melder fra om bekymring.
* Barnehagen tar kontakt samme dag dersom personalet opplever at ditt barn har blitt utsatt for, eller har forårsaket en uønsket hendelse.
* Barnehagen setter i gang prosedyren om mobbing/utestenging skjer. Det dokumenteres og det blir skrevet referat fra møtene.
* Taushetsplikten overholdes.

**Dette forventer barnehagen fra foreldrene**

* Foreldre kontakter pedagogisk leder eller styrer og melder fra om bekymring/uro for at deres barn blir utsatt for utestengelse/mobbing.
* Foreldre melder fra om man opplever at andres barn blir mobbet/krenket.
* Foreldre er varsomme med hva som blir sagt mens barna hører på, foreldre er viktige rollemodeller.
* Foreldre snakker positivt hjemme om barnehagen, de ansatte, de andre barna i barnehagen og deres foreldre.

# Tverrfaglig samarbeid

Samarbeid med ulike instanser som for eksempel helsestasjon, barnevern, PPT kan være nyttig og nødvendig i arbeidet med å forebygge mobbing barnehagen, og spesielt i forhold til løsning av mobbesaker.

Litteratur

Lov om barnehager (2005) (Barnehageloven)

Kunnskapsdepartementet (2017) Rammeplan for barnehagens innhold og oppgaver

Lund, I., Godtfredsen, M., Helgeland, A.- Nome, D.Ø., Kovac, B. V., & Cameron, D.L. (2015) «Hele barnet hele løpet: Mobbing i barnehagen: Forskningsrapport

[http://www.forebygging.no/global/mobbing i barnehagen rapport.pdf](http://www.forebygging.no/global/mobbing%20i%20barnehagen%20rapport.pdf)

Utdanningsdirektoratet (2012) Barns trivsel – voksnes ansvar: Forebyggende arbeid mot mobbing i barnehagen

<https://www.udir.no/laring-og-trivsel/stottemateriell-til-rammeplanen/trivselsveileder>

Lund, I. (2014) «De er jo bare barn» Om barnehage og mobbing

**RUTINE FOR FOREBYGGING**

**AV MOBBING I BARNEHAGEN**

|  |  |  |
| --- | --- | --- |
| **Tiltak** | **Ansvar** | **Dato** |
| Barnehagen gjennomgår handlingsplanen, drøfter og dokumenterer planens betydning for barnehagens innhold og hvordan den skal implementeres og inngå som en del av det daglige arbeidet. | Styrer | Ved oppstart av nytt barnehageår |
| Opplæring og informasjon til alle nytilsatte og vikarer om «Handlingsplan mot mobbing i barnehagen». | Styrer/ped.leder | Ved ansettelse |
| Barn og foreldre informeres om handlingsplan mot mobbing. | Styrer | Årlig |
| Barnehagen vurderer det psykososiale læringsmiljøet (sjekkliste). | Styrer | Årlig |
| Personalet vurderer relasjonen til barna (sjekkliste). | Styrer/alle | Årlig |
| Personalet har et bevisst fokus på og kunnskap om betydningen av egen væremåte og samarbeidsklimaet i personalgruppa. | Styrer | Kontinuerlig |
| Barnehagen har gode rutiner for oppfølging av barns trivsel og utvikling. | Ped.leder/styrer | Jevnlig |
| Foreldrene involveres og deltar i arbeidet om forebygging av mobbing i barnehagen. Dette er tema på foreldremøter, møte i samarbeidsutvalget og i foreldresamtaler, samt i barnehageteam. | Styrer  Ped.leder | Kontinuerlig  1 gang i halvåret |

**TILTAKSPLAN DERSOM MOBBING SKJER I BARNEHAGEN**

* **Det skal gripes inn og tiltak igangsettes umiddelbart straks mobbing avdekkes.**
* **Det skal skrives referat fra alle møter.**

|  |  |  |
| --- | --- | --- |
| **Avviksmelding gis til styrer Tiltak** | **Ansvar** | **Gjennomført**  **Sign. / dato** |
| **Personalet**  Dersom mobbing er oppdaget skal ped.leder og styrer informeres. Den som har observert mobbing skal dokumentere og beskrive så konkret som mulig. | Den som oppdager mobbingen |  |
| De ansatte på avdelingen (evt. hele barnehagen) informeres. | Ped.leder på sin avdeling. Styrer har overordnet ansvar. |  |
| Personalet vurderer hva som er årsak til hendelsen og hva som bidrar til de uønskede hendelsene. | Ped.leder |  |
| Tiltak settes i gang utfra refleksjon i personalgruppa rundt hva som er årsak. Tiltaksplaner lages både for den/de som mobber og den som blir mobbet. | Ped.leder |  |
| Vurdere behov for bistand fra andre, for eksempel barnehageteam. | Ped.leder/styrer |  |
| **Barna**  Snakk med de aktuelle barna om hva som har skjedd. | Ped.leder er ansvarlig på sin avdeling. Styrer har overordnet ansvar. |  |
| Be barna komme med forslag til hva som kan gjøres med situasjonen. | Ped.leder |  |
| Sammenfatt barnas forsalg med det personalet har kommet fram til. | Ped.leder |  |
| **Foresatte**  Informere foreldrene.  Foresatte til den som blir mobbet og til den/de som mobber innkalles til et møte der de blir informert og tatt med på råd. (Situasjonsavhengig) | Ped.leder på aktuell avdeling. Styrer har overordnet ansvar. |  |
| **Evaluering**  Evaluer etter 1 måned.  - Samtale med barna.  - Skriftlig informasjon eller samtale med foreldrene.  - Eventuelt videre tiltak.  **Ny evaluering etter 3 mnd., evt. videre tiltak.** | Ped.leder på aktuell avdeling. Styrer har overordnet ansvar. |  |

**REFERAT FRA MØTE DERSOM MOBBING SKJER I BARNEHAGEN**

Dato:

Til stede på møtet:

Dato for oppfølgingsmøte:

Skjemaet skal oppbevares i barnets mappe (evt. kopi til foreldre).

|  |  |  |
| --- | --- | --- |
| **Saksbeskrivelsen** | **Tiltak** | **Ansvar** |
|  |  |  |

|  |  |
| --- | --- |
| **Underskrift ansatt** | **Underskrift ansatt** |
| **Underskrift foreldre** | **Underskrift foreldre** |